Comunicació

al Govern sobre la consulta pública prèvia a l’elaboració del Projecte de decret pel qual es delimita l’àmbit territorial del Districte de Conca Hidrogràfica o Fluvial de Catalunya.

El Departament d’Acció Climàtica, Alimentació i Agenda Rural ha de dur a terme la consulta pública prèvia a l’elaboració del Projecte de decret pel qual es delimita l’àmbit territorial del Districte de Conca Hidrogràfica o Fluvial de Catalunya, de conformitat amb l’article 66 bis de la Llei 26/2010, de 3 d’agost, de règim jurídic i de procediment de les administracions públiques de Catalunya, amb el contingut que s’hi annexa.

Per tot això, a proposta de la consellera d’Acció Climàtica, Alimentació i Agenda Rural, el Govern

Pren coneixement de la consulta pública prèvia a l’elaboració del Projecte de decret pel qual es delimita l’àmbit territorial del Districte de Conca Hidrogràfica o Fluvial de Catalunya, amb el contingut que s’hi annexa.

Annex

|  |
| --- |
| **Consulta pública prèvia a l’elaboració del Projecte de decret pel qual es delimita l’àmbit territorial del Districte de Conca Hidrogràfica o Fluvial de Catalunya** |
| **1. Problemes que es pretenen solucionar amb la iniciativa** |
| La Directiva 2000/60/CE del Parlament Europeu i del Consell, de 23 d’octubre, per la qual s’estableix un marc comunitari d’actuació en l’àmbit de la política d’aigües, defineix la demarcació hidrogràfica com la zona marina i terrestre composta per una o diverses conques hidrogràfiques veïnes i les aigües subterrànies i costaneres associades, designada per l’Administració competent com a principal unitat als efectes de gestió de les conques hidrogràfiques. La demarcació hidrogràfica defineix l’àmbit de la planificació hidrològica i l’àmbit competencial de les diferents administracions. Atès el seu caràcter de principal unitat als efectes de planificació, gestió i aplicació de les polítiques de l’aigua, la Directiva ordena a les autoritats nacionals dels estats membres la designació de les demarcacions hidrogràfiques situades en el seu territori.  Pel que fa a les conques internes de Catalunya, i atesa la competència exclusiva que li reconeix a la Generalitat l’article 117 de l’Estatut, l’article 6 del text refós de la legislació en matèria d’aigües de Catalunya, aprovat pel Decret legislatiu 3/2003, de 4 de novembre, relaciona les conques internes i es remet a una norma reglamentària per a la delimitació concreta dels seus límits geogràfics.  La remissió esmentada va donar lloc a l’aprovació del Decret 31/2009, de 24 de febrer, pel qual es delimita l’àmbit territorial del Districte de Conca Hidrogràfica o Fluvial de Catalunya, i es modifica el Reglament de la planificació hidrològica, aprovat per Decret 380/2006, de 10 d’octubre. Els criteris emprats en l’esmentat Decret per a la delimitació dels límits geogràfics esmentats van ésser el de les conques i subconques, pel que fa a les masses d’aigua superficial, i el d’integrar les masses d’aigua subterrània i costaneres en la demarcació hidrogràfica més propera o en la més apropiada, de conformitat amb el criteri establert en l’article 3.1. de la Directiva 2000/60/CE. En relació amb la delimitació de les masses d’aigua subterrània, es va considerar que era més apropiat integrar una massa d’aigua subterrània en el Districte de Conca Hidrogràfica o Fluvial de Catalunya quan hi hagi una vinculació hidrològica entre la massa esmentada i una conca interna de Catalunya.  La delimitació de les masses d’aigua subterrània, continguda a l’apartat 2 de l’article 2 i a la lletra a) de l’annex del Decret 31/2009, de 24 de febrer, va ésser objecte d’anul·lació parcial per la Sentència 524/2014, de 6 de juny, de la Sala Contenciosa Administrativa del Tribunal Superior de Justícia de Catalunya, motiu pel qual restava també afectat l’article 1. Aquesta Sentència també va anul·lar la modificació del Reglament de la panificació hidrològica, continguda a l’article 4 del Decret 31/2009.  A fi de complir l’article 6 del text refós de la legislació en matèria d’aigües i delimitar l’àmbit del Districte de Conca Fluvial de Catalunya, de manera que es puguin concretar en la planificació hidrològica les masses d’aigua compreses dins d’aquesta demarcació, de manera coherent amb la delimitació de l’àmbit territorial de les demarcacions hidrogràfiques veïnes de l’Ebre i del Xúquer, tot prenent en consideració, pel que fa a les masses d’aigua subterrània, el pronunciament judicial esmentat i de manera coordinada amb la delimitació de les demarcacions hidrogràfiques intercomunitàries veïnes, es considera necessari modificar el criteris de delimitació previstos en el Decret 31/2009 pel que fa a les masses d’aigua subterrànies i costaneres.  La necessitat d’intervenció en relació amb la delimitació de l’àmbit territorial vigent continguda al Decret 31/2009 es planteja per donar resposta als problemes següents:  1. El criteri de delimitació emprat en el Decret 31/2009, consistent a identificar i relacionar les masses d’aigua subterrànies i costaneres que s’integren en el Districte de Conca Fluvial de Catalunya, impedeix que aquesta identificació es dugui a terme al Pla de gestió del Districte de Conca Fluvial de Catalunya, que ha de limitar-se a recollir les masses d’aigua subterrànies i costaneres contingudes a l’annex del Decret 31/2009.  Aquest fet dificulta l’adaptació de la identificació d’aquestes tipologies de masses d’aigua resultant dels estudis i dels nous mètodes de geolocalització i de millores en el coneixement, mitjançant la planificació hidrològica, que, de conformitat amb la normativa comunitària i de transposició, és on s’ha de dur a terme aquesta identificació i descripció de les masses d’aigua de la demarcació corresponent.  2. El criteri de delimitació de les masses d’aigua subterrànies que formen part del Districte de Conca Fluvial emprat pel Decret 31/2009 no coincideix amb l’emprat per a la delimitació de les demarcacions hidrogràfiques veïnes, la qual cosa produeix problemes de coordinació en la planificació i gestió d’aquestes masses entre les administracions hidràuliques respectives.  L’esmentat criteri de delimitació de les masses d’aigua subterrànies contingut al Decret 31/2009 va ésser objecte d’anàlisi per part del Tribunal Superior de Justícia de Catalunya en la seva sentència de 6 de juny de 2014, que va anul·lar alguns dels seus preceptes i va posar en qüestió aquest criteri. |
| **2. Els objectius que es volen assolir** |
| La delimitació de l’àmbit territorial del Districte de Conca Fluvial de Catalunya es va dur a terme mitjançant el Decret 31/2009, de 24 de febrer, dictat en desenvolupament de l’article 6 del text refós de la legislació en matèria d’aigües de Catalunya, aprovat pel Decret legislatiu 3/2003, de 4 de novembre.  En síntesi, els criteris emprats en l’esmentat Decret per a la delimitació dels límits geogràfics esmentats han estat el de les conques pel que fa a les masses d’aigua superficial continentals i el d’integrar les masses d’aigua subterrània i costaneres en la demarcació hidrogràfica més propera o en la més apropiada, de conformitat amb el criteri establert en l’article 3.1 de la Directiva 2000/60/CE. En relació amb la delimitació de les masses d’aigua subterrània, es va considerar que era més apropiat integrar una massa d’aigua subterrània en el Districte de Conca Hidrogràfica o Fluvial de Catalunya quan hi hagi una vinculació hidrològica entre la massa esmentada i una conca interna de Catalunya. Aquests criteris no coincideixen amb els establerts per a la delimitació d’altres demarcacions hidrogràfiques.  El criteri de delimitació de les masses d’aigua subterrànies va ser declarat nul per la Sentència del Tribunal Superior de Justícia de Catalunya en la seva sentència de 6 de juny de 2014, la qual cosa va afectar la delimitació de les masses d’aigua subterrània continguda a l’apartat 2 de l’article 2 i a la lletra b) de l’annex del Decret 31/2009.  Per donar resposta als problemes detectats en relació amb la delimitació del Districte de Conca Fluvial de Catalunya vigent continguda al Decret 31/2009, es considera necessari adoptar una iniciativa amb els objectius següents:  1. Facilitar l’adaptació al resultat dels estudis i de les noves tècniques de geolocalització de la identificació i descripció de les masses d’aigua continguda a la planificació hidrològica.  2. Assegurar l’exacta correspondència amb la delimitació de l’àmbit territorial de les demarcacions hidrogràfiques veïnes.  3. Reforçar la seguretat jurídica en la delimitació de les masses d’aigua que s’integren al Districte de Conca Hidrogràfica de Catalunya, i reduir-ne la conflictivitat. |
| **3. Les possibles solucions alternatives normatives i no normatives** |
| 1. L’opció de “no fer res”: suposaria mantenir el Decret 31/2009, la major part del qual es troba afectada de nul·litat per la Sentència del Tribunal Superior de Justícia de Catalunya de 6 de juny de 2014, que empra uns criteris de delimitació de l’àmbit territorial del Districte de Conca Fluvial de Catalunya que no coincideixen amb l’emprat en la delimitació dels àmbits de les demarcacions hidrogràfiques veïnes i que conté la identificació de les masses d’aigua subterrànies i costaneres, de manera que la planificació hidrològica no pot introduir-hi les modificacions necessàries de conformitat amb les conclusions dels estudis tècnics previs a l’elaboració d’aquesta planificació. 2. L’opció normativa preferida: consistiria a fixar uns nous criteris de delimitació de l’àmbit territorial del Districte de Conca Fluvial de Catalunya coherents amb el pronunciament judicial i amb la delimitació de les demarcacions veïnes mitjançant una nova norma, i realitzar la identificació i individualització de les masses d’aigua que es troben dins dels límits que establiria aquesta norma en la planificació hidrològica. Aquesta norma mantindria el criteri de delimitació pel que fa a les conques i subconques, potser amb alguna precisió addicional, i canviaria els criteris de delimitació de les masses d’aigua subterrània, que consistiria a entendre incloses dins de la demarcació hidrogràfica aquelles masses situades sota els límits definits per les divisòries de les conques, i de les masses d’aigua costaneres, que consistiria a establir uns límits geogràfics i entendre incloses dins del Districte de Conca Fluvial de Catalunya aquelles masses situades en aquests límits.   Dins de l’opció normativa, es poden identificar dues possibles alternatives:    b.1 Que la nova norma modifiqui parcialment el Decret 31/2009.  b.2 Que la norma substitueixi totalment el Decret 31/2009.   1. No és possible plantejar opcions no normatives atès que, de conformitat amb l’article 6 del text refós de la legislació en matèria d’aigües, aprovat pel Decret legislatiu 3/2003, de 4 de novembre, la delimitació de l’àmbit territorial del Districte de Conca Fluvial de Catalunya ha de realitzar-se per norma reglamentària. |
| **4. Impactes econòmics, socials i ambientals més rellevants de les opcions considerades** |
| 1. **Identificació i valoració dels principals impactes pressupostaris**   Des d’un punt de vista organitzatiu, de personal i pressupostari, cap de les opcions plantejades no suposa cap impacte en l’Administració destinatària d’aquestes opcions atès que la utilització del criteri de delimitació vigent de l’àmbit territorial del Districte de Conca Fluvial de Catalunya o l’adopció d’un nou criteri no suposen cap diferència pel que fa a l’elaboració de la planificació hidrològica o l’administració i gestió de les masses d’aigua.  Únicament es podrien identificar possibles impactes pressupostaris en l’opció de “no fer res” derivats de futurs conflictes, atesa la diferència entre els criteris de delimitació territorial continguts al Decret 31/2009 i els emprats per a la delimitació de les demarcacions hidrogràfiques veïnes.  .   1. **Identificació i valoració dels principals impactes econòmics, socials i ambientals**   **b.1 Els impactes econòmics:**  Cap de les alternatives examinades no són susceptibles de generar un impacte econòmic directe identificable. La utilització d’un o altre criteri per a la delimitació de l’àmbit territorial del Districte de Conca Fluvial de Catalunya s’adreça a l’Administració hidràulica mateixa sense que, tal com s’ha analitzat, suposi per si mateixa un impacte pressupostari.  **b.2 Impactes socials:**  Pel que fa als impactes socials de les opcions plantejades, sí que s’aprecia que l’opció de “no fer res” pot generar un impacte social negatiu per la inseguretat jurídica que genera mantenir un Decret que té afectats de nul·litat tres dels seus quatre articles i part de l’annex, també declarat nul. A més, la relació individualitzada de les masses d’aigua subterrànies i costaneres continuaria fixada en el Decret 31/2009 i condicionaria la seva caracterització en el Pla de gestió que aprova el Govern per Decret.  En canvi, l’opció normativa generaria un impacte social positiu atès que l’adopció dels mateixos criteris de delimitació de les masses d’aigua subterrànies i costaneres que els emprats a les delimitacions de les demarcacions hidrogràfiques veïnes evita futurs conflictes i permet que sigui la planificació hidrològica la que incorpori la relació individualitzada de totes les masses d’aigua del Districte de Conca Fluvial de Catalunya.  Dins de l’opció normativa, s’identifica, però, un impacte social negatiu en l’alternativa de modificar el Decret 31/2009 vigent, ja que es mantindria una norma amb moltes afeccions, una de caràcter judicial i una de normativa, que afectarien la pràctica totalitat dels seus articles, la qual cosa és susceptible de generar inseguretat jurídica.  Contràriament, l’alternativa d’adoptar una nova norma que substitueixi la vigent generaria un impacte social positiu en donar claredat a l’ordenament jurídic en tenir un Decret, sense cap mena d’afecció, que contindria els criteris de delimitació.  **b.3 Impactes ambientals**  L’opció de “no fer res” no genera per si mateixa un impacte ambiental negatiu, però sí que, en fixar de manera individualitzada les masses d’aigua subterrànies i costaneres en el Decret 31/2009, dificulta la seva actualització mitjançant la planificació com a conseqüència dels resultats dels estudis previs, i això pot comportar una major dificultat per aplicar mesures de gestió i protecció adequades.  En contrast, l’opció normativa tindria un efecte positiu sobre el medi ambient en tant que els objectius a assolir de conformitat amb la normativa (l’article 4 de la Directiva 2000/60 i l’article 19 del text refós de la legislació en matèria d’aigües de Catalunya) es fixen sobre les masses d’aigua subterrània, que seran les que la planificació relacioni en aplicació dels criteris del Decret modificat. |